**Dôvodová správa**

# A. Všeobecná časť

Návrh zákonao dani z osobitnej stavby a o zmene a doplnení niektorých zákonov (ďalej len „návrh zákona“) predkladajú do legislatívneho procesu poslanci Národnej rady Slovenskej republiky Milan Vetrák, Peter Liba, Richard Nemec a Ján Szőllős.

**Cieľom návrhu zákona je zavedenie novej dane z osobitnej stavby využívanej na prepravu plynu v Slovenskej republike. Jedným z dôvodov zavedenia dane z osobitnej stavby je skutočnosť, že táto osobitná stavba nepodlieha zdaneniu daňou z nehnuteľnosti.**

Návrh zákona upravuje výšku a spôsob platenia dane, ako aj jej správu. Základom pre výpočet dane je dĺžka osobitnej stavby vyjadrená v kilometroch a ustanovená sadzba dane. Zdaňovacím obdobím podľa navrhovaného zákona je kalendárny mesiac.

Návrh zákona bude mať pozitívny vplyv na rozpočet verejnej správy, negatívny vplyv na podnikateľské prostredie a nebude mať vplyv na informatizáciu spoločnosti, sociálne vplyvy, vplyvy na životné prostredie.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

K § 1

Ustanovenie vymedzuje vecnú pôsobnosť navrhovaného zákona.

K § 2

Navrhuje sa ustanoviť predmet dane, ktorým je osobitná stavba umiestnená na území Slovenskej republiky zadefinovaná iba na účely tejto dane v základných pojmoch ako sieť plynovodov, ktoré slúžia výlučne na prepravu plynu v Slovenskej republike a nie na jeho miestnu distribúciu na časti územia Slovenskej republiky.

K § 3

Navrhuje sa vymedziť definície základných pojmov používaných iba na účely tohto zákona.

K § 4

V navrhovanom ustanovení sa definuje personálna pôsobnosť návrhu zákona vo vzťahu k určenému predmetu dane.

K § 5

Ako základ dane sa navrhuje určiť technická jednotka (km) na účely výpočtu daňovej povinnosti.

K § 6

Navrhuje sa určiť sadzba dane pre základ dane.

K § 7

Navrhuje sa presne vymedziť zdaňovacie obdobie, ktorým je kalendárny mesiac.

K § 8

Navrhuje sa ustanoviť deň vzniku daňovej povinnosti a s tým súvisiace postupy daňovníka pre účely vyrubenia dane. Zároveň sa navrhuje ustanoviť splatnosť dane a zaviesť zákonnú fikciu, podľa ktorej sa písomné oznámenie považuje za daňové priznanie podľa daňového poriadku. Z uvedeného vyplýva, že na postup pri opravách údajov zo strany daňovníka, a na postupy správcu dane sa vzťahujú príslušné ustanovenia daňového poriadku, ako napr. § 16 daňového poriadku, § 17 daňového poriadku, a iné.

K § 9

Navrhuje sa určiť spôsob výpočtu dane uplatnením sadzby dane a základu dane, ktoré sú ustanovené v tomto zákone.

K § 10

Navrhuje sa ustanoviť špeciálna miestna príslušnosť a ako správcu dane ustanoviť Úrad pre vybrané hospodárske subjekty. Súčasne sa navrhuje ustanoviť, že na správu tejto dane sa použije daňový poriadok.

**K Čl. II**

V nadväznosti na čl. I sa navrhuje, aby daň z osobitnej stavby bola daňovým výdavkom na účely dane z príjmov.

**K Čl. III**

Navrhuje sa rozšíriť uplatnenie daňového poriadku aj na tento zákon.

**K Čl. IV**

Navrhuje sa, aby zákon nadobudol účinnosť dňom vyhlásenia.

**DOLOŽKA ZLUČITEĽNOSTI**

**návrhu zákona** **s právom Európskej únie**

1. **Navrhovateľ zákona:** poslanci Národnej rady Slovenskej republiky Milan Vetrák, Peter Liba, Richard Nemec a Ján Szőllős

1. **Názov návrhu zákona**: zákonao dani z osobitnej stavby a o zmene a doplnení niektorých zákonov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** zákonao dani z osobitnej stavby a o zmene a doplnení niektorých zákonov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | x |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Predkladaný návrh zákona bude mať pozitívny vplyv na rozpočet verejnej správy, negatívny vplyv na podnikateľské prostredie a nebude mať vplyv na informatizáciu spoločnosti, sociálne vplyvy, vplyvy na životné prostredie. Pozitívne dopady na štátny rozpočet sa v roku 2022 odhadujú na 92 207 000 eur a v rokoch 2023 až 2025 vo výške 126 298 000 eur, čo je zároveň predpokladaný negatívny dopad na podnikateľské prostredie.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*